Bosnia-Hercegovinas forsvar
Store norske leksikon,Samfunn,Forsvar og sikkerhet,Forsvar i verden
Bosnia-Hercegovina sluttet seg til NATOs Partnerskap for fred i 2006, og har forhandlet om medlemskap i NATO siden 2009. Allmenn verneplikt ble avskaffet 2006. Personellstyrken for Bosnia-Hercegovinas væpnede styrker er 10 500 aktivt personell, inkludert 800 personell i en luftkomponent (2018, IISS).
I samsvar med Dayton-avtalen av 1995 hadde føderasjonen av muslimer og kroater og den serbiske republikken, de to statsdelene som Bosnia-Hercegovina består av, hver sine forsvarsstyrker frem til 2005. Da la en kommisjon for reformer i forsvaret frem et forslag om opprettelse av et felles forsvar for begge statsdelene. 1. januar 2006 ble de to statsdelenes forsvarsdepartementer erstattet av et felles departement, og sammenslåingen av de tidligere delstatlige forsvarsstyrkene ble gjennomført i løpet av 2007.Den flernasjonale NATO-styrken SFOR (Stabilization Force), som skulle sikre gjennomføringen av fredsavtalen, ble i 2004 erstattet av EUFOR BiH, en flernasjonal styrke under EU-ledelse. De opprinnelig omkring 6000 mann i EUFOR-styrken var i 2018 redusert til omkring 900. Væpnede styrker Landkomponenten har av materiell blant annet 45 stridsvogner av typen M60, 20 pansrede personellkjøretøy av typen M113, 60 panserjagere, og middelstungt artilleri. Luftkomponenten har 35 helikoptre, og luftvernmissiler med kort rekkervidde og lett luftvernartilleri. Internasjonale operasjoner Bosnia-Hercegovina deltok i 2018 i NATO-operasjonen i Afghanistan (Operation Resolute Support) med 63 personell, og i FN-operasjonene i Den demokratiske republikken Kongo (MONUSCO) og Mali (MINUSMA) med henholdsvis tre og to observatører. Les mer i Store norske leksikon Bosnia-Hercegovina Bosnia-Hercegovinas historie Bosnia-krigen Litteratur The International Institute of Strategic Studies (IISS) (2019). The Military Balance 2019, kapittel 4, Europa, sidene 91-92.